Affies het nou top musiekdepartementDie nuwe musiekdepartement. Foto: Verskaf Die Afrikaanse Hoër Seunskool in Pretoria het onlangs hul nuwe musieksentrum onthul tydens die viering van dié skool se 96ste bestaansjaar. Die sentrum, wat deur Mathews en Genote Argitekte ontwerp is, is op 28 Januarie tydens ŉ spesiale inhuldigingseremonie aan die skool oorhandig. Dié skool het tans een van die grootste musiekdepartemente in die land, met 240 leerders wat musiek as vak neem. Pieter Mathews, hoof van die argiteksfirma, sê hy hoop dié sentrum skep ŉ groter waardering vir musiek en kuns en moedig die leerders aan om geïntegreerde mense te word. “Hopelik is die impak hiervan so groot dat ‘n volgende geslag musikante en kunstenaars inspirasie hieruit put,” het hy gesê. Die kunstekampus bestaan uit 20 oefenkamers, vier akoestiese klaskamers en ŉ intieme konsertsaal waar die Affie-koor of -orkes vir ongeveer 200 mense konsert kan hou. Hierdie konsertsaal beskik ook oor geriewe vir klankopnames. Leerders wat musiek as vak neem, kan kies tussen klavier, pyporrel of énige stryk- of blaasinstrument. Die skool het ook ŉ verskeidenheid ensembles en orkeste wat leerders die geleentheid bied om saam met klasmaats musiek te maak. Dié plaaslike argiteksfirma is bekend vir hul poëtiese ruimtes en die gebruik van kuns as vennoot in die ervaring van die gebou. Die gebou vereer sy funksie van musiek- en kunsonderrig deur van gepaste ontwerpelemente gebruik te maak. ŉ Sigbetonbalk vorm die raamwerk vir staalpilare wat ritmies die ingang na die gebou aandui. ŉ Muur van soldaatlaagbakstene staan soos ŉ verwelkomende koor voor jou wanneer die by die gebou inkom. Die oefenkamers en klasse vorm saam met die bestaande saal ŉ unieke plein, waar ŉ staalkunswerk van Strijdom van der Merwe die ereplek inneem. Konsentriese sirkels in die plaveisel brei soos klankgolwe vanuit die werk, genaamd “Kwartet” uit.